b"\n_START_ARTICLE_\nMas Corc\xc3\xb3 (Manlleu)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una masia de planta rectangular coberta a dues vessants i amb el carener perpendicular a la fa\xc3\xa7ana, orientada a migdia. Els murs s\xc3\xb3n de c\xc3\xb2dols de riu amb alguns sectors de t\xc3\xa0pia, i els cantoners de pedra vista._NEWLINE_Afegit a la part dreta de la casa hi ha un cos amb galeries al nivell del primer pis, amb badius, i una terrassa al damunt. Els portals que comuniquen la casa amb aquest cos tenen decoracions conopials. Al davant de la casa s'hi forma una lli\xc3\xa7a, que est\xc3\xa0 revestida amb ciment.\n_START_SECTION_\nHist\xc3\xb2ria\n_START_PARAGRAPH_\nEs troba dins la demarcaci\xc3\xb3 de l'antiga esgl\xc3\xa9sia rom\xc3\xa0nica de Vila-Setr\xc3\xba, que es troba documentada des de l'any 906 i considerada parr\xc3\xb2quia independent des de 1060._NEWLINE_El mas Corc\xc3\xb3 apareix esmentat en el llibre de fogatges de la parr\xc3\xb2quia i terme de Manlleu i de Vila-setr\xc3\xba des de 1553. Trobem llavors registrat a Jaume Corc\xc3\xb3._NEWLINE_El mas fou ampliat i reformat als segles XVI / XVII i XVIII. Apareixen diverses dates esculpides: 1593 al portal; 1634, en la finestra sobre el portal; i 1773/1777 a les finestres de tramuntana._NEWLINE_L'any 1862, segons el cadastre, Corc\xc3\xb3 comptava amb 65 quarteres de cultiu, 7 de bosc i 3 de pollancreda."